ก.ล.ต.สั่งอายัดทรัพย์สินอดีตผู้บริหาร NIPPON-ห้ามออกนอกประเทศ
ก.ล.ต. สั่งอายัดทรัพย์สินอดีตผู้บริหาร NIPPON และห้ามออกนอกประเทศ
4 ส.ค. 2553

ก.ล.ต. สั่งอายัดทรัพย์สินอดีตผู้บริหาร NIPPON และห้ามออกนอกประเทศ
สืบเนื่องจากเมื่อวันที่ 27 พฤษภาคม 2553  ก.ล.ต. ได้กล่าวโทษนายวิชัย  ชัยสถาพร อดีตประธานกรรมการ และกรรมการผู้อำนวยการของบริษัท นิปปอนแพ็ค (ประเทศไทย) จำกัด (มหาชน) (“NIPPON”) ต่อกรมสอบสวนคดีพิเศษ เนื่องจากปรากฏพยานหลักฐานเชื่อได้ว่าในช่วงปี 2551- 2552 นายวิชัยกระทำการทุจริตยักยอกทรัพย์สินของ NIPPON รวมเป็นเงินประมาณ 179.6 ล้านบาท และปลอมแปลงเอกสารและลงบัญชีเป็นเท็จ นั้นโดยที่การกระทำที่ ก.ล.ต. กล่าวโทษข้างต้น เป็นความผิดตามมาตรา 307 มาตรา 308  มาตรา 311  มาตรา 312  มาตรา 313 และมาตรา 281/2 วรรคสอง ประกอบมาตรา 89/7 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  ซึ่งมีลักษณะอันอาจก่อให้เกิดความเสียหายแก่ประโยชน์ประชาชนที่เป็นผู้ลงทุนของ NIPPON  และเป็นกรณีที่มีมูลค่าความเสียหายสูง ซึ่งนายวิชัยได้เคยแสดงเจตนาต่อที่ประชุมผู้ถือหุ้นว่าจะชดใช้ความเสียหายให้ แต่จนถึงปัจจุบันนายวิชัยก็ยังไม่ได้ชดใช้ให้ครบถ้วนตามที่เคยเปิดเผยไว้ ประกอบกับเมื่อพิจารณาพฤติกรรมของนายวิชัยที่ปรากฏทั้งในขณะเกิดเหตุและภายหลังเกิดเหตุ จึงมีเหตุอันควรเชื่อว่า นายวิชัยจะยักย้ายหรือจำหน่ายทรัพย์สินจนอาจไม่มีทรัพย์สินมาชดใช้ความเสียหายที่เกิดขึ้นกับ NIPPON ได้
สำนักงาน ก.ล.ต. ด้วยความเห็นชอบของคณะกรรมการกำกับหลักทรัพย์และตลาดหลักทรัพย์ จึงได้อาศัยอำนาจตามความในมาตรา 267 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  มีคำสั่งที่ ส. 37/2553 ลงวันที่ 29 กรกฎาคม 2553  ให้อายัดทรัพย์สินของนายวิชัย  ชัยสถาพร เป็นเวลา 180 วัน นับแต่วันที่มีคำสั่ง  นอกจากนี้ เมื่อวันที่ 30 กรกฎาคม 2553 ศาลอาญามีคำสั่งตามคำร้องของ ก.ล.ต. ห้ามนายวิชัย  ชัยสถาพร เดินทางออกนอกราชอาณาจักรด้วย